Péch József
Péch József (Nagyváradolaszi, 1829. január 4. – Budapest, 1902. november 17.) magyar vízépítő mérnök, hidrológus, a magyar vízjelző szolgálat megalapítója, Péch Antal fivére. Nagyon jelentős az 1890-es években végrehajtott Duna- és Tisza-felvétele.

Életpályája 
Ifjú korában harcolt az 1848 - 1849 évi szabadságharcban. 
Tanulmányait a József-Ipartanodában és a Mérnöki Intézetben végezte 1853-ban. Részt vett több felmérési, folyószabályozási és vízrendezési munkában.  1873-ban ő lett a Bega-csatorna hivatalfőnöke.  Eredményes munkát végzett a délvidéki vízhasznosítások fellendítése terén.Az ő tervei szerint épült 1878-ban a péklapuszta i kincstári mintaöntözőtelep. Péch nevéhez fűződik a Temesvidéki Magyar Mérnök Egylet megszervezése is. 1886-tól az országos vízépítészeti igazgatóságon az általa létrehozott vízrajzi osztály vezetője. 1892-ben a vízmérő és csapadékmérő állomások megfelelő hálózatának felállításával lehetővé tette az árvíz-előrejelzés megszervezését. Haláláig szerkesztette a Vízrajzi Osztály Évkönyvét.Péch József rendszeresítette az 1895 óta naponta megjelenő Vízjárási térkép kiadását. Úttörő munkája a  A vízállás előrejelzéséről című tanulmánya német és francia nyelven is megjelent.

Főbb művei 
 A vízrajzi osztály keletkezése, életbeléptetése, feladata és működésének eddigi eredménye (Budapest, 1896);
 A Tisza hajdan és most (Sziberth Artúrral, I – IV., Bp., 1898 – 1906);
 Országos vízjelző szolgálat Magyarországon (Bp., 1902).

Emlékezete 
 A Magyar Posta 1962-ben emlékbélyeget bocsátott ki a tiszteletére.

Jegyzetek

Források 
    Magyar életrajzi lexikon
 Magyar nagylexikon 14. kötet 612 - 613. old.

Kapcsolódó szócikkek 
 Magyar postabélyegeken ábrázolt személyek listája

További információk 
 Péch József. (Gazd. Mérnök, 1902);
 Lászlóffy Woldemár: A magyar vízügyi szolgálat 70 éve (Beszámoló a Vízgazdálkodási Tudományos Kutató Intézet 1954. évi munkásságáról, Bp., 1955);
 Dégen Imre : Péch József (Magy. Tud. 1963. 4. sz.); 
 Lánczos Pál: Péch József, a 75 éves magyar vízrajzi szolgálat megalapítója (1829 – 1902) (Vízgazdálkodás, 1963. 2. sz.).

1829-ben született személyek
1902-ben elhunyt személyek
Magyar hidrológusok
Magyar vízépítő mérnökök